Document ID: 32014R0624

DELEGIRANA UREDBA KOMISIJE (EU) br. 624/2014
оd 14. veljače 2014.
o uspostavi odstupanja od Uredbe (EU) br. 1290/2013 Europskog parlamenta i Vijeća o utvrđivanju pravila za sudjelovanje u „Okvirnom programu za istraživanja i inovacije Obzor 2020. (2014. - 2020.)” i širenje njegovih rezultata u vezi sa Zajedničkim poduzećem „Clean Sky 2”
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EU) br. 1290/2013 Europskog parlamenta i Vijeća od 11. prosinca 2013. o utvrđivanju pravila za sudjelovanje u „Okvirnom programu za istraživanja i inovacije Obzor 2020. (2014. - 2020.)” i širenje njegovih rezultata te stavljanju izvan snage Uredbe (EZ) br. 1906/2006 (1), a posebno njezin članak 1. stavak 3. točku (a),
budući da:
(1)
Uredbom (EU) br. 1291/2013 Europskog parlamenta i Vijeća (2) uspostavlja se Okvirni program za istraživanja i inovacije Obzor 2020. (2014. - 2020.) i predviđa se uključivanje Unije u javno-privatna partnerstva, uključujući zajednička poduzeća, u ključnim područjima u kojima se istraživanjima i inovacijama može pridonijeti ciljevima Unije u pogledu veće konkurentnosti i pomoći u suočavanju s društvenim izazovima.
(2)
Sudjelovanje u neizravnim aktivnostima u okviru Obzora 2020. trebalo bi biti u skladu s Uredbom (EU) br. 1290/2013. Međutim, kako bi se uzele u obzir posebne operativne potrebe zajedničkih poduzeća utvrđene u skladu s člankom 187. Ugovora u području aeronautike, ovlast za donošenja akata u skladu s člankom 290. Ugovora delegirana je Komisiji za vrijeme trajanja Obzora 2020. kako bi se omogućilo da tijela za financiranje u području aeronautike utvrđena u članku 187. Ugovora smanje minimalni broj sudionika.
(3)
Zajedničko poduzeće „Clean Sky 2” osnovano je Uredbom Vijeća (EU) br. 558/2014 (3) u području aeronautike za razdoblje do 31. prosinca 2024. Usmjereno je na poboljšavanje utjecaja europskih aeronautičkih tehnologija na okoliš i osiguranje buduće međunarodne konkurentnosti europske aeronautičke industrije.
(4)
Posebne operativne potrebe utvrđene su u odnosu na pravila sudjelovanja u Obzoru 2020., a posebno minimalni broj sudionika. Pozivi na podnošenje prijedloga koje objavljuje zajedničko poduzeće i kojima se donose inovativna rješenja koja moraju biti u skladu s konačnim demonstratorima vrlo su specifični i ciljani. Osim toga, omogućujući jedinstvenim subjektima da odgovore na pozive na podnošenje prijedloga zajedničkog poduzeća „Clean Sky” pokazalo se vrlo učinkovitim u privlačenju malih i srednjih poduzeća (MSP-ovi), istraživačkih organizacija i sveučilišta.
(5)
Kako bi se nastavilo podržavati široko sudjelovanje MSP-ova, istraživačkih organizacija i sveučilišta, primjereno je predvidjeti odstupanje od minimalnog broja sudionika utvrđenog člankom 9. stavkom 1. Uredbe (EU) br. 1290/2013 radi omogućivanja jedinstvenim subjektima da odgovore na pozive na podnošenje prijedloga koje objavljuje zajedničko poduzeće „Clean Sky 2”,
DONIJELA JE OVU UREDBU:
Članak 1.
Odstupajući od članka 9. stavka 1. Uredbe (EU) br. 1290/2013, u vezi s pozivima na podnošenje prijedloga koje objavljuje zajedničko poduzeće „Clean Sky 2”, minimalni uvjet je sudjelovanje jednog pravnog subjekta koji ima poslovni nastan u državi članici ili pridruženoj zemlji.
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 14. veljače 2014.

Labels: 7
1
15
20